স্কুলের ছাত্রীদের উপরে মানসিক ও শারীরিক অত্যাচার চালানোর অভিযোগে আটক করা হল প্রিন্স আনোয়ার শাহ রোডের রাজেন্দ্র শিক্ষাসদন প্রাথমিক বিদ্যালয়ের শিক্ষিকা দীপিকা ঘোষকে। 
অভিযোগ, দ্বিতীয় শ্রেণির দুই ছাত্রীকে বেঞ্চ পরিষ্কার করতে বলেন দীপিকা ঘোষ। কিন্তু ওই দুই ছাত্রী রাজি না হওয়ায়, তাদের পিছন থেকে হাত বেঁধে ও মুখে রুমাল বেঁধে মারধর করেন শিক্ষিকা। এতে আতঙ্কিত হয়ে পড়ে ক্লাসের অন্যান্য শিশুরা। 
বাড়ি এসে এই ঘটনার কথা জানানোর পরে অভিভাবকরা সোমবার যাদবপুর থানায় অভিযোগ দায়ের করেন। কিন্তু তা সত্ত্বেও পুলিশ বা স্কুল কর্তৃপক্ষ কোনও পদক্ষেপ নেয়নি বলে জানান অভিভাবকরা। 

মঙ্গলবার সকালবেলা স্কুলের সামনে অভিভাবকরা বিক্ষোভ শুরু করেন। তখন স্কুলের অন্যান্য শিক্ষক-শিক্ষিকারাও জানান, আগের স্কুলেও এরকম ঘটনা ঘটিয়েছিলেন দীপিকা ঘোষ। স্কুল এলাকায় বিক্ষোভের কারণে পরিস্থিতি নিয়ন্ত্রণের বাইরে চলে যায়। তখন যাদবপুর থানার পুলিশ এসে পরিস্থিতি সামাল দেয়। 
শিশু দু’টি শারীরিক ও মানসিক ভাবে অসুস্থ হওয়ার কারণে তাদের আবার স্কুলে পাঠাতে ভয় পাচ্ছেন অভিভাবকরা। স্কুল থেকে শীঘ্রই ওই শিক্ষিকাকে সরানো হোক, এটাই এখন তাঁদের দাবি। 
অন্যদিকে, শিক্ষিকা দীপিকা ঘোষ এই অভিযোগ অস্বীকার করেছেন। আপাতত তাঁকে যাদবপুর থানার পুলিশ জিজ্ঞাসাবাদ করছে।